b'\n_START_ARTICLE_\nVertikalno seizmi\xc4\x8dko profiliranje\n_START_PARAGRAPH_\nVertikalno seizmi\xc4\x8dko profiliranje, ili VSP - metoda je primijenjena seizmi\xc4\x8dka metoda u kojoj su, za razliku od konvencionalnog snimanja seizmi\xc4\x8dkih podataka s rasporedom izvora i prijamnika na povr\xc5\xa1ini (seizmika), prijamnici za registraciju seizmi\xc4\x8dkih nailazaka smje\xc5\xa1teni na ve\xc4\x87em broju stajali\xc5\xa1ta unutar duboke bu\xc5\xa1otine dok se izvori seizmi\xc4\x8dke energije nalaze na povr\xc5\xa1ini.\n_START_SECTION_\nUvod\n_START_PARAGRAPH_\nPri mjerenju na povr\xc5\xa1ini svi se reflektiraju\xc4\x87i horizonti nalaze ispod prijamnika te na njih reflektirani nailasci mogu dolaziti jedino odozdol, dok se kod VSP mjerenja reflektori nalaze iznad i ispod prijamnika, u neposrednoj blizini slojnih granica, tako da na njih sti\xc5\xbeu valovi reflektirani i od dublje i od pli\xc4\x87e smje\xc5\xa1tenih granica, ali i razne vrste longitudinalnih i transformiranih valova, prethodno reflektiranih i izmijenjenih na slojnim granicama. Time je postignuto dvostruko skra\xc4\x87enje puta seizmi\xc4\x8dkog vala od povr\xc5\xa1ine do istra\xc5\xbeivanog reflektora, bolje o\xc4\x8duvanje sadr\xc5\xbeaja komponenata signala vi\xc5\xa1ih frekvencija zahvaljuju\xc4\x87i manjem utjecaju apsorpcije na kra\xc4\x87em putu, te smanjen \xc5\xa1tetan utjecaj sloja male brzine na formiranje povr\xc5\xa1inskih valova smetnje. Usto je omogu\xc4\x87eno snimanje seizmi\xc4\x8dkog odziva podzemlja od povr\xc5\xa1ine do dna bu\xc5\xa1otine, kao funkcije vremena snimanja i dubine, te kontinuirano promatranje \xc5\xa1irenja seizmi\xc4\x8dke energije podzemljem te prikupljanje podataka o izvorima primarnih i multiplih refleksa, o prirodi prigu\xc5\xa1enja signala, pojavi diskontinuiteta i sl._NEWLINE_Seizmi\xc4\x8dka snimanja (seizmika) uz primjenu VSP \xe2\x80\x93 metode u bu\xc5\xa1otinama omogu\xc4\x87uju to\xc4\x8dnije odre\xc4\x91ivanje brzina \xc5\xa1irenja seizmi\xc4\x8dkih valova podzemljem i njihova amplitudno-frekvencijskog spektra, te razrje\xc5\xa1avanje specifi\xc4\x8dnih strukturno-geolo\xc5\xa1kih problema. Postavljanjem prijamnika u bu\xc5\xa1otinu smanjen je utjecaj smetnji, omogu\xc4\x87eno dobivanje detaljnih podataka o geolo\xc5\xa1koj gra\xc4\x91i podru\xc4\x8dja u neposrednoj blizini bu\xc5\xa1otine, pa \xc4\x8dak i snimanje seizmi\xc4\x8dkih nailazaka reflektiranih od jo\xc5\xa1 ne dostignutih slojnih granica, uz uspje\xc5\xa1nije lociranje i prigu\xc5\xa1enje multiplih refleksa._NEWLINE_Prvotni cilj primjene VSP \xe2\x80\x93 metode je razlikovanje primarnih i multiplih refleksa te korelacija geolo\xc5\xa1kih podataka u dubinskom mjerilu i seizmi\xc4\x8dkih podataka prikazanih u vremenima putovanja seizmi\xc4\x8dkih valova. Tijekom osamdesetih godina metoda je do\xc5\xbeivjela buran procvat kad su nakon niza eksperimenta razvijene njene mnogovrsne primjene te dokazana njihova nu\xc5\xbenost radi zadovoljavanja sve ve\xc4\x87ih zahtjeva koji su se postavljali pred seizmi\xc4\x8dke metode. Zahvaljuju\xc4\x87i tom napretku, razvijena je oprema za terenska mjerenja koja omogu\xc4\x87uje snimanje pouzdanih podataka u najkra\xc4\x87em mogu\xc4\x87em vremenu i uz najmanje tro\xc5\xa1kove, u proces terenskih mjerenja uvedena je preliminarna obrada neposredno nakon snimanja, postignuta mnogo bolja rezolucija i dobivanje mnogo vi\xc5\xa1e korisnih podataka o geolo\xc5\xa1koj gra\xc4\x91i istra\xc5\xbeivanog podzemlja. Sve to pokazuje da \xc4\x87e VSP metoda u budu\xc4\x87nosti i dalje biti nezamjenljiva u potrazi za novim le\xc5\xbei\xc5\xa1tima nafte i plina, te u pra\xc4\x87enju i planiranju proizvodnje u postoje\xc4\x87im le\xc5\xbei\xc5\xa1tima, a ve\xc4\x87 sad velika uloga VSP metode u interpretaciji seizmi\xc4\x8dkih podataka snimljenih konvencionalnim 2D i 3D metodama u budu\xc4\x87nosti bit \xc4\x87e jo\xc5\xa1 ve\xc4\x87a._NEWLINE_Uporabom detaljnih podataka o stvarnim brzinama \xc5\xa1irenja seizmi\xc4\x8dkih valova dobivenih karota\xc5\xbenim mjerenjem i VSP -metodom mogu se izra\xc4\x8dunati sintetski seizmogrami i analizirati utjecaji raznih nepravilnosti na kompleksna valna polja. Primjena ra\xc4\x8dunala omogu\xc4\x87ila je izra\xc4\x8dunavanje valnih polja nastalih pod utjecajem ve\xc4\x87eg broja slojeva, uz uzimanje u obzir refrakcija i apsorpcije unutar slojeva. Oblik ulaznog impulsa u tim ra\xc4\x8dunima dobiva se iz VSP podataka. Usporedba tako izra\xc4\x8dunatih valnih oblika i VSP podataka omogu\xc4\x87uje definiranje mehanizma nastanka vala i obja\xc5\xa1njenje stratigrafskih odnosa, \xc5\xa1to je posebno va\xc5\xbeno prilikom izu\xc4\x8davanja tankih slojeva. Kod snimanja metodom vertikalnog seizmi\xc4\x8dkog profiliranja prijamnici seizmi\xc4\x8dkih valova nalaze se u bu\xc5\xa1otini a izvor na povr\xc5\xa1ini u blizini u\xc5\xa1\xc4\x87a bu\xc5\xa1otine za razliku od snimanja konvencionalnim seizmi\xc4\x8dkim koje koriste izvore i prijamnike smje\xc5\xa1tene na ili vrlo blizu povr\xc5\xa1ine. Time je postignuto dvostruko skra\xc4\x87enje puta seizmi\xc4\x8dkog vala od povr\xc5\xa1ine do istra\xc5\xbeivanog reflektora, bolje o\xc4\x8duvanje sadr\xc5\xbeaja komponenata signala vi\xc5\xa1ih frekvencija zbog manjeg utjecaja apsorpcije na kra\xc4\x87em putu, smanjen utjecaj sloja male brzine na formiranje povr\xc5\xa1inskih valova smetnje, omogu\xc4\x87eno snimanje seizmi\xc4\x8dkog odziva podzemlja od povr\xc5\xa1ine do dna bu\xc5\xa1otine kao funkcije vremena snimanja i dubine te kontinuirano promatranje \xc5\xa1irenja seizmi\xc4\x8dke energije podzemljem i prikupljanje podataka o izvorima primarnih i multiplih refleksa, prirodi prigu\xc5\xa1enja signala, pojavi diskontinuiteta i sl._NEWLINE_Nepravilnosti i velike promjene brzine \xc5\xa1irenja seizmi\xc4\x8dkih valova u gornjem dijelu geolo\xc5\xa1kog presjeka razlog su \xc5\xa1irenju velikog dijela seizmi\xc4\x8dke energije inicirane iz izvora na ili blizu povr\xc5\xa1ine u vidu valova male brzine du\xc5\xbe povr\xc5\xa1ine pri \xc4\x8demu u podzemlje prodire tek relativno malen dio izvorne energije. Mnogi od ovih valova me\xc4\x91usobno interferiraju i formiraju skup valova smetnje koji kvare ili potpuno izobli\xc4\x8duju seizmi\xc4\x8dke tragove snimljene u blizini izvora. Pove\xc4\x87anjem dubine energija povr\xc5\xa1inskih valova smetnje male brzine \xc5\xa1irenja u pravilu se naglo smanjuje kao i utjecaj filtracije plitkog sloja male brzine. Prednost VSP metode ne odlikuje se jedino udaljavanjem snimanja od povr\xc5\xa1ine nego i mogu\xc4\x87no\xc5\xa1\xc4\x87u prou\xc4\x8davanja grani\xc4\x8dnih valova \xc5\xa1to zajedno predstavlja njezinu zna\xc4\x8dajnu prednost u odnosu na snimanja na povr\xc5\xa1ini._NEWLINE_Smjerovi nailaska valova na povr\xc5\xa1inski raspored prijamnika me\xc4\x91usobno se vrlo sporo mijenjaju du\xc5\xbe profila, dok se kod snimanja VSP rasporedom oni jako razlikuju i to ne jedino zbog udaljavanja izvora nego i zbog promjene to\xc4\x8dke snimanja du\xc5\xbe vertikalnog profila. Razne vrste valova pritom se pona\xc5\xa1aju sukladno razli\xc4\x8ditim zakonitostima. Ako vertikalni profil sije\xc4\x8de slojeve razli\xc4\x8ditih elasti\xc4\x8dnih svojstava oblik i energija registriranih valova diskontinuirano se mijenjaju. Efektivnu osjetljivost opreme za snimanje na povr\xc5\xa1ini ograni\xc4\x8dava temeljna razina smetnje, dok se kod snimanja u podzemnim to\xc4\x8dkama seizmi\xc4\x8dka smetnja smanjuje s dubinom i zna\xc4\x8dajno pove\xc4\x87ava efektivna osjetljivost te VSP metoda stoga omogu\xc4\x87uje prou\xc4\x8davanje valova snimljenih uz primjenu mnogo ve\xc4\x87eg dinami\xc4\x8dkog raspona pa time i snimanje reflektiranih valnih nailazaka vrlo malih amplituda._NEWLINE_Vertikalno seizmi\xc4\x8dko profiliranje je svojevrsno pro\xc5\xa1irenje povr\xc5\xa1inske seizmi\xc4\x8dke refleksivne metode \xc4\x8diji je primarni cilj dovo\xc4\x91enje u vezu bu\xc5\xa1otinskih i seizmi\xc4\x8dkih podataka odnosno njihova me\xc4\x91usobna korelacija. Prilikom planiranja VSP mjerenja od bitne va\xc5\xbenosti je emitiranje \xc4\x8dim kra\xc4\x87eg izvornog vala \xc5\xa1irokog spektra kako bi se postiglo \xc5\xa1to bolje razlu\xc4\x8divanje podzemnih slojeva a time i pouzdanija korelacija seizmi\xc4\x8dkih i bu\xc5\xa1otinskih podataka. Na putu kroz podzemlje sastavljeno od niza slojeva raznih elasti\xc4\x8dnih svojstava, spektar izvornog vala se s udaljavanjem od izvora skra\xc4\x87uje i pod utjecajem apsorpcije pomi\xc4\x8de prema ni\xc5\xbeim frekvencijama. Procesi reflektiranja i refraktiranja na slojnim granicama i formiranje sekundarnih valova na njima, te rasipanje seizmi\xc4\x8dke energije zbog difrakcija na to\xc4\x8dkama prekida slojnih granica i nepravilnostima zajedno utje\xc4\x8du na smanjenje intenziteta ulaznog izvornog vala a time i ostalih valova._NEWLINE_Prije izvo\xc4\x91enja terenskih mjerenja nu\xc5\xbeno je definirati svrhu VSP istra\xc5\xbeivanja i planirati na\xc4\x8din mjerenja optimalan za rje\xc5\xa1enje odre\xc4\x91enih nejasno\xc4\x87a vezanih za geolo\xc5\xa1ku gra\xc4\x91u istra\xc5\xbeivanog dijela podzemlja u blizini bu\xc5\xa1otine u kojoj se mjerenja obavljaju. Preliminarni geolo\xc5\xa1ki model podzemlja izra\xc4\x91en na temelju analize postoje\xc4\x87ih bu\xc5\xa1otinskih i seizmi\xc4\x8dkih podataka treba omogu\xc4\x87iti planiranje raspona dubina bu\xc5\xa1otine na kojima treba obaviti VSP mjerenja, odrediti mjesto i vrstu izvora seizmi\xc4\x8dke energije te na\xc4\x8din snimanja. Nakon obavljenih terenskih mjerenja svi podatci moraju biti preliminarno obra\xc4\x91eni jo\xc5\xa1 na samom terenu radi otklanjanja eventualnih grje\xc5\xa1aka dodatnim snimanjem. Po zavr\xc5\xa1etku terenskih mjerenja snimljeni podatci se obra\xc4\x91uju u posebnom ra\xc4\x8dunskom centru uz konzultaciju s konvencionalnim 2D ili 3D seizmi\xc4\x8dkim sekcijama, koje ponekad treba i same reobraditi uz primjenu parametara odre\xc4\x91enih tijekom VSP mjerenja. Zbog navedenih razloga interpretator seizmi\xc4\x8dkih sekcija snimljenih povr\xc5\xa1inskim rasporedima izvora i prijamnika nu\xc5\xbeno mora biti cijelo vrijeme aktivno uklju\xc4\x8den u planiranje i izvedbu terenskih mjerenja, te njihovu obradu i interpretaciju.'